รมว.วัฒนธรรม พร้อม คณะทูตานุทูต 8 ประเทศ ทำบุญตักบาตรเนื่องในวันมาฆบูชา พร้อม รณรงค์ใช้ธูปไร้ควันลดค่าฝุ่นละออง
รัฐมนตรีว่าการกระทรวงวัฒนธรรม พร้อม คณะทูตานุทูต 8 ประเทศ ทำบุญตักบาตรเนื่องในวันมาฆบูชา เพื่อเสริมสิริมงคลและสืบสานพระพุทธศาสนาให้ยั่งยืน พร้อม รณรงค์ใช้ธูปไร้ควันลดค่าฝุ่นละออง            นายอิทธิพล คุณปลื้ม รัฐมนตรีว่าการกระทรวงวัฒนธรรม พร้อมด้วย คณะทูตานุทูตประเทศที่นับถือพระพุทธศาสนา 8 ประเทศ คือ อินเดีย ภูฏาน เมียนมา เวียดนาม ญี่ปุ่น ศรีลังกา กัมพูชา เนปาล และพุทธศาสนิกชนไทย เข้าร่วมพิธีเจริญพระพุทธมนต์ ตักบาตรพระสงฆ์ 19 รูป และเวียนเทียนในวันมาฆบูชา ภายใต้กิจกรรมส่งเสริมพระพุทธศาสนา เนื่องในเทศกาลมาฆบูชา พุทธศักราช 2563 ณ ศาลาพระราชศรัทธา วัดปทุมวนาราม ราชวรวิหาร เขตปทุมวัน จัดโดย กรมการศาสนา กระทรวงวัฒนธรรม โดย รัฐมนตรีว่าการกระทรวงวัฒนธรรม กล่าวว่า เป็นการส่งเสริมศาสนิกชนให้เข้าวัดและร่วมกันประกอบศาสนพิธีในวันสำคัญทางพระพุทธศาสนา และสร้างความสัมพันธ์อันดีระหว่างประเทศ โดยใช้มิติและกิจกรรมทางพระพุทธศาสนาเป็นตัวเชื่อมโยง ซึ่งทูตานุทูตที่เข้าร่วมกิจกรรมครั้งนี้มีบทบาทสำคัญให้ความร่วมมือกิจกรรมทางพระพุทธศาสนา และสนับสนุนกิจกรรมเผยแผ่พระพุทธศาสนาร่วมกับประเทศไทยมาโดยตลอด ถือเป็นการสานต่อความร่วมมือการจัดกิจกรรมด้านศาสนาอย่างเป็นรูปธรรม และเป็นแนวทางส่งเสริมให้พุทธศาสนิกชนในแต่ละประเทศได้น้อมนำหลักธรรมไปประพฤติปฏิบัติในการดำเนินชีวิตต่อไป พร้อมทั้ง รณรงค์พุทธศาสนิกชนไทยให้ใช้ธูปไร้ควันเพื่อช่วยลดค่าฝุ่นละออง PM 2.5 และลดการเกิดอัคคีภัยด้วย          ทั้งนี้ กรมการศาสนา ได้จัดจุดแจกหน้ากากอนามัยให้กับพุทธศาสนิกชนที่มาร่วมทำบุญตักบาตรและเวียนเทียนรอบพระอุโบสถ เพื่อให้เพียงพอกับพุทธศาสนิกชนที่ร่วมเวียนเทียน โดยขอความร่วมมือให้หยิบคนละ 1 ชิ้น สำหรับในช่วงเย็นเวลาประมาณ 19.00 น.เป็นต้นไป พระธรรมธัชมุนี เจ้าอาวาสวัดปทุมวนาราม ราชวรวิหาร พร้อมด้วย พุทธศาสนิกชนไทยจะร่วมกันเวียนเทียนเพื่อเสริมความเป็นสิริมงคล